Koel reënweer gee avo's hupstoot in vol mark | Landbou
Suid-Afrikaanse avokadokwekers kan uitsien na 'n goeie jaar met 'n vooruitskouing van 16,5 miljoen kartonhouers uitvoeravokado's en beter vruggroottes danksy koeler weer en goeie reën.
Die eerste Suid-Afrikaanse avokado's het vanjaar in week 11 en week 12 op die Europese mark geland en tot dusver het produsente stewige pryse vir hul vrugte verdien.
Mnr. Derek Donkin, uitvoerende hoof van die sambreelliggaam vir subtropiese gewasse, Subtrop, sê die land gaan oor die volgende vyf tot ses weke aansienlike volumes uitvoer. Daarmee saam het Peru begin om avokado's na die Europese mark te verskeep en pryse sal na verwagting onder druk kom in die komende weke.
Peru het aansienlike volumes om uit te voer wat na verwagting van week 19 tot week 23 die grootste druk op pryse gaan veroorsaak. Daarna verwag Donkin dat volumes sal afneem en dat pryse sal verstewig.
Die groter vrugte wat Suid-Afrikaanse produsente vanjaar oes, is 'n meevaller uit 'n uitpakperspektief, sê Donkin. Daar is meer vrugte van die groter tellings wat makliker bemark kan word op die uitvoermarkte.
Dit lyk ook of die logistieke probleme wat uitvoerbedrywe verlede jaar gefrustreer het, opgelos is. Daar was vanjaar effense vertragings met die eerste skeepsvragte, maar sedertdien verloop uitvoer vlot.